‘পকেটে টাকা এলেই গোয়াংজু চলো’- এমন একটি কথা চালু আছে নবাবপুর এলাকায়। জানালেন ইলেকট্রিক পণ্যের এক ব্যবসায়ী। বাংলাদেশের ইলেকট্রিক ফিটিংসের সবচেয়ে বড় পাইকারি বাজার নবাবপুরে। মার্কেটটিতে নামিদামি পণ্যের পাশাপাশি রয়েছে নকল জিনিসও। এক্ষেত্রে দায় ক্রেতার। তাকেই দেখে-শুনে-বুঝে কিনতে হবে। নাম প্রকাশ না করার শর্তে ওই ব্যবসায়ী আরো জানান, এই নকল পণ্যের বাজার নিয়ন্ত্রণ করে স্টেডিয়াম ও নবাবপুর এলাকার চার-পাঁচটি সিন্ডিকেট। ক্ষুদ্র থেকে বড়- সব ধরনের বিনিয়োগ ওই সিন্ডিকেটের মাধ্যমে একত্রিত হয়। এরপর দুটি বা তিনটি দলে তারা যোগাযোগ করে গোয়াংজুতে বাংলাদেশি এজেন্টদের সঙ্গে। ঢাকার বেশ ক’টি মার্কেটের ব্যবসাই টিকে আছে গোয়াংজুর ওপর। সেখানকার বাংলাদেশি এজেন্টরা চীনের নকল কারবারিদের সঙ্গে দরকষাকষির মাধ্যমে পণ্যের দাম ঠিক করে। এরপর হুন্ডির মাধ্যমে টাকা চলে যায়। তারা বিভিন্ন সিন্ডিকেটের সব মালামাল একত্র করে কম মূল্য দেখিয়ে রফতানি করে বাংলাদেশে।